Spoločnosť CoinShares, ktorá pravidelne v úvode týždňa informuje o prílevoch a odlivoch financií do kryptomenových fondov, uviedla, že v minulom pracovnom týždni ich hodnota v konečnom zúčtovaní stúpla o ďalších 124,7 milióna dolárov. Spolu s týždňom predtým ide o 310,6 milióna dolárov.
Drvivú väčšinu prílivov financií do kryptofondov mali na svedomí tie bitcoinové. Podľa Jamesa Butterfilla, analytika CoinShares, tvorili 98% všetkých tokov financií do digitálnych aktív v rámci fondov Grayscale, CoinShares, 21Shares, ProShares, Purpose či CI Investments.
Celková spravovaná hodnota bitcoinových fondov stúpla v minulom týždni o 123 miliónov dolárov a za posledný mesiac o 284 miliónov USD. Kryptofondy aktuálne spravujú bitcoinové investície v hodnote presahujúcej 24,8 miliardy dolárov.
Omnoho miernejšie prílivy boli zaznamenané u kryptomeny Ethereum, ktorej fondy stúpli v minulom týždni o 2,7 milióna USD. Za posledný mesiac sú však v mínuse takmer 30 miliónov dolárov.
Sentiment sa výrazne zmenil po sérii 9 týždňov, počas ktorých kryptofondy, vrátane tých bitcoinových, krvácali a ich hodnota sa znižovala dokopy o vyše 300 miliónov dolárov.
Dôležitým zlomom bol moment, kedy spoločnosť BlackRock požiadala o spotové Bitcoin ETF. Hneď po nej sa pridali aj ďalšie firmy ako Fidelity, Valkyrie, Invesco či WisdomTree, čo obnovilo inštitucionálny focus na najznámejšiu kryptomenu.
Bitcoin sa dnes vyšplhal na najvyššiu hodnotu od 8. júna 2022, čiže za takmer 400 dní. Prispela k tomu aj správa podľa ktorej BlackRock aktualizoval svoju žiadosť o spotové ETF, nakoľko v piatok sa objavila informácia, že žiadosť BlackRock je z pohľadu SEC "nekomplexná a nedostačujúca".
Zdroj: blog.coinshares.com, Autor